<classify> KATIBU Mkuu Ofisi ya Waziri Mkuu, Maimuna Tarishi amesema mpaka sasa hakuna mtumishi aliyehamia Dodoma ambaye anaidai serikali fedha za uhamisho.Tarishi amesema mjini Dodoma kuwa, Serikali imefanya kazi kubwa kuwezesha watumishi kuhamia Dodoma kwa kuwalipa stahiki zao za uhamisho.Tayari Awamu Tatu za watumishi wamehamia Dodoma, mpaka sasa hakuna mtumishi yeyote si wa ofisi ya Waziri Mkuu au wizara zingine anayeidai serikali kwa kuhama kutoka Dar es Salaam kuja Dodoma.Aliongeza: Watu wote waliohama kwa awamu zote tatu wamelipwa posho za mizigo, na fedha ya usumbufu, hatuna budi kushukuru serikali chini ya Rais John Magufuli.Tarishi pia alishukuru vyombo vya ulinzi na usalama kwa kazi kubwa waliyoifanya kwa kutoa magari yaliyotumika kuhamisha wanaohamia Dodoma.Jeshi la Ulinzi na Usalama limetoa magari kwa ajili ya kuhamisha wanaohamia Dodoma kwa awamu zote tatu, na hii inadhihirisha kuwa vyombo vya ulinzi na usalama wakati wa amani vinachangia katika uendeshaji wa shughuli za nchi, amesema.Amesema pia uongozi wa Jiji la Dodoma umefanya kazi kubwa katika kuwapokea wafanyakazi waliohamia katika awamu zote na kuhakikisha wanaboresha huzuma zote za msingi kama huduma za maji, umeme, elimu na afya.Tarishi ametoa rai kwa watumishi ambao hawajahamia Dodoma kuwa jiji hilo ni mahali pazuri kwa watumishi.Dodoma ni mahala pazuri, watu tulihamia huku tunapata usingizi maana mahangaiko ya kuamka saa 10 alfajiri kama ilivyokuwa Dar es Salaam yameisha, na hata tija ya utendaji kazi kwa watumishi imeongezeka, anasema.Awamu ya kwanza ya watumishi walihamia Dodoma mwaka 2016 wakiongozwa na Waziri Mkuu, na kufuatiwa na awamu ya pili iliyoongoza na Makamu wa Rais, Samia Suluhu Hassan na tayari awamu ya tatu imeshahamia Dodoma.  <topic>: KITAIFA 